stanford-oval/wikipedia huggingface dataset:
การยืดกุญแจ
ความแข็งแกร่งและเวลาที่ใช้

ตัวอย่างต่อไปนี้สมมุติว่าซีพียูที่ผู้บริโภคใช้สามารถคำนวณค่าแฮช SHA-1 ได้ 65,000 ค่า/วินาที 
ดังนั้น โปรแกรมที่ยืดกุญแจ 65,000 รอบก็จะชะลอผู้ใช้เพียงแค่วินาทีเดียว
ทั่วไปแล้วการทดสอบว่ารหัสผ่านหรือพาสเฟรซถูกต้องหรือไม่จะต้องคำนวณแฮชค่าเดียว
แต่ถ้ายืดกุญแจ ผู้โจมตีก็จะต้องคำนวณค่ากุญแจเพิ่มสมรรถภาพสำหรับกุญแจทุกดอกที่ทดลอง ซึ่งหมายความว่าต้องคำนวณค่าแฮช 65,000 ค่า/ตัวกุญแจ 
ซึ่งเพิ่มงานที่ต้องทำถึง 65,000 เท่า (ราว ๆ 216) ซึ่งก็หมายความว่า กุญแจเพิ่มสมรรถภาพเพิ่มความแข็งแกร่งของกุญแจดั้งเดิมได้ถึง 16 บิต
กฎของมัวร์ระบุว่าคอมพิวเตอร์จะเร็วขึ้นเป็นทวีคูณประมาณทุก ๆ สอง ปี 
ดังนั้น ทุก ๆ สองปี ผู้โจมตีก็จะสามารถเจาะกุญแจที่แข็งแกร่งเพิ่มขึ้นได้อีกหนึ่งบิต
ซึ่งหมายความว่าความแข็งแกร่งเพิ่มขึ้น 16 บิตจะเพิ่มเวลาเจาะรหัสขึ้นถึง 16×2 = 32 ปี
แต่ก็หมายความด้วยว่า จำนวนรอบที่ยืดกุญแจก็ควรเพิ่มเป็นทวีคูณทุก ๆ สองปีเพื่อให้ได้ความมั่นคงระดับเดียวกัน 
แต่กุญแจโดยมากก็มั่นคงเกินจำเป็น ดังนั้นระบบที่ต้องสร้างกุญแจอย่างกำหนดได้มักจะไม่อัปเดตจำนวนรอบในการยืดกุญแจ 
ในกรณีเช่นนี้ ผู้ออกแบบขั้นตอนวิธีควรพิจารณาว่า ระบบการแปลงรหัสให้เป็นกุญแจจะต้องใช้ได้นานแค่ไหนโดยที่ไม่เปลี่ยนจำนวนการแฮช 
แล้วเลือกจำนวนรอบการแฮชให้สมควรกับระยะเวลานั้น
ฟังก์ชันแฮชที่เน้นซีพียูยังอ่อนแอต่อการโจมตีด้วยฮาร์ดแวร์ที่ออกแบบมาโดยเฉพาะ 
เช่น มีการทำแฮช SHA-1 ให้เกิดผลโดยใช้ลอจิกเกตเพียง 5,000 ตัวโดยคำนวณได้ภายในรอบนาฬิกา 400 รอบ
เอฟพีจีเอเป็นล้าน ๆ ตัวมีราคาไม่เกิน 3,200 บาท
ดังนั้น ผู้โจมตีสามารถสร้างเครื่องเจาะรหัสแบบไม่ดำเนินการเป็นวงโดยไม่เกิน 158,000 บาท[ต้องการอ้างอิง]
เมื่อใช้สัญญาณนาฬิกาที่ 100 MHz ก็จะสามารถทดสอบกุญแจได้ 300,000 ตัว/วินาที 
โดยอาจออกแบบสร้างเครื่องตามราคาโดยแลกเปลี่ยนกับความเร็ว เช่น ทำเครื่องที่สามารถเจาะได้ 150,000 ตัว/วินาทีแต่ในราคา 79,000 บาท[ต้องการอ้างอิง]
แต่การยืดกุญแจก็ยังชะลอการโจมตีเช่นนี้ได้ 
เช่น เครื่องที่ทดสอบกุญแจได้ 300,000 ตัว/วินาทีจะทดลองเหลือได้แค่ 300,000÷216 ≈ 4.578 ตัว/วินาที[ต้องการอ้างอิง]
อนึ่ง หน่วยประมวลผลกราฟิกส์ (จีพียู) ที่ผู้บริโภคใช้ในปัจจุบันก็สามารถทำให้คำนวณค่าแฮชได้เร็วขึ้นมาก
เช่นจีพียูรุ่น Nvidia RTX 2080 SUPER FE สามารถคำนวณค่าแฮช SHA1 ได้หมื่นล้านตัว/วินาที
เพื่อป้องกันการโจมตีด้วยฮาร์ดแวร์ จึงมีการพัฒนาฟังก์ชันเข้ารหัสลับที่เน้นความจำ
ซึ่งต้องใช้ความจำมากโดยที่วิธีที่ไม่สามารถใช้แคชได้ 
เพราะความจำขนาดใหญ่และความเร็วสูงมีราคาแพง จึงเป็นอุปสรรคอย่างสำคัญแก่ผู้โจมตี
ประวัติ

ฟังก์ชันแปลงรหัสผ่านให้เป็นกุญแจที่ตั้งใจทำให้วิ่งช้าตัวแรกก็คือ crypt (3) ซึ่งนักวิทยาการเข้ารหัสลับชาวอเมริกัน รอเบิร์ต มอร์ริส ได้ทำเพื่อเก็บรหัสผ่านสำหรับระบบปฏิบัติการยูนิกซ์
ฟังก์ชันต้องคำนวณ 25 รอบโดยใช้ค่าซอลต์ขนาด 12 บิต และใช้การเข้ารหัสลับที่แปลงจากดีอีเอส 
จุดประสงค์ที่ไม่ใช้การเข้ารหัสลับของดีอีเอสโดยตรงก็เพื่อให้เป็นอุปสรรคแก่ฮาร์ดแวร์ที่ใช้เจาะดีอีเอส 
ในระบบนี้ รหัสผ่านจะมีตัวอักษรแอสกีได้แค่ 8 ตัว 
แม้จะเป็นวิธีการที่นำสมัยในเวลานั้น ฟังก์ชัน crypt (3) ปัจจุบันก็ถือว่าใช้ไม่ได้แล้ว 
เพราะการคำนวณซ้ำซึ่งออกแบบสำหรับคอมพิวเตอร์สมัย PDP-11 ก็น้อยเกินไป 
และค่าซอลต์ขนาดแค่ 12 บิตก็เพียงแต่น่ารำคาญและไม่สามารถป้องกันการโจมตีด้วยพจนานุกรมที่คำนวณค่าแฮชไว้ล่วงหน้าได้จริง ๆ
ฟังก์ชันแปลงรหัสผ่านให้เป็นกุญแจที่ใช้ในปัจจุบัน เช่น PBKDF2 
จะใช้ฟังก์ชันแฮชเข้ารหัสลับต่าง ๆ เช่น SHA-2 มีค่าซอลต์ที่ใหญ่กว่า เช่น ขนาด 64 บิต และมีรอบคำนวณที่มากกว่า 
สถาบันมาตรฐานและเทคโนโลยีแห่งชาติสหรัฐฯ (NIST) แนะนำให้ใช้รอบคำนวณอย่างน้อยที่สุด 
10,000 รอบโดยไม่ได้ระบุขั้นตอนวิธียืดกุญแจ 
แต่มีคำเตือนเป็นข้อแม้ว่า
"สำหรับกุญแจที่สำคัญอย่างวิกฤต หรือสำหรับระบบที่เร็วมาก หรือระบบที่ความรู้สึกว่าวิ่งช้าไม่สำคัญ การคำนวณรอบเป็นสิบล้านรอบอาจจะสมควร"
ในปี 2009 เริ่มมีขั้นตอนวิธีการยืดกุญแจที่ใช้ความจำมากคือ scrypt 
ซึ่งหมายป้องกันการถูกเจาะด้วยฮาร์ดแวร์ที่ออกแบบโดยเฉพาะและทำการขนานได้เป็นอย่างยิ่งเมื่อใช้เจาะกุญแจ
ในปี 2013 มีการแข่งขันวิธีการแฮชรหัสผ่านเพื่อปรับปรุงมาตรฐานยืดกุญแจให้ทนต่อการโจมตีด้วยจีพียูและฮาร์ดแวร์ที่ออกแบบมาโดยเฉพาะ ๆ
นักวิทยาการเข้ารหัสลับได้เลือก Argon2 เป็นมาตรฐานในปี 2015 ส่วนสถาบันมาตรฐานและเทคโนโลยีแห่งชาติสหรัฐ (NIST) แนะนำให้ใช้ขั้นตอนวิธี Balloon
ตัวอย่างระบบที่มีการยืดกุญแจ

ซอฟต์แวร์เข้ารหัสลับดิสก์บางอย่าง เช่น veracrypt
7-Zip
ไฟล์รหัสผ่านของอะแพชีเอชทีทีพีเซิร์ฟเวอร์ คือ .htpasswd "APR1" และของโอเพนเอสเอสแอล คือ "passwd" ทั้งสองยืดรหัสผ่านด้วยเอ็มดี5 1,000 รอบ
โปรแกรมจัดการรหัสผ่านเสรีและโอเพนซอร์ส คีย์พาสและคีย์พาสเอ็กซ์ซีรุ่นปี 2020 ใช้ขั้นตอนวิธียืดกุญแจ Argon2d โดยตั้งค่าเบื้องต้นให้ใช้เวลา 1 วินาที
ลินุกซ์และระบบคล้ายยูนิกซ์มีทางเลือกเป็นโหมด SHAcrypt ที่คำนวณค่าแฮช SHA256 หรือ SHA512 จำนวน 5,000 รอบเป็นค่าตั้งต้น โดยสามารถตั้งค่าต่ำสุดเป็น 1,000 รอบและสูงสุดเป็น 999,999,999 รอบ
โปรแกรมจัดการรหัสผ่านเสรีและโอเพนซอร์ส Password Safe
ซอฟต์แวร์เข้ารหัสลับ PGP และ GPG โดยอย่างหลังคำนวณค่าแฮช 65,536 รอบเป็นค่าตั้งต้น
โพรโทรคอลการเข้ารหัสลับของวายฟาย คือ Wi-Fi Protected Access รวมทั้งรุ่น WPA และ WPA2 ในโหมดส่วนตัว (personal mode) จะคำนวณค่าแฮช PBKDF2 4,096 รอบ ส่วน WPA3 ใช้โพรโทรคอล Simultaneous Authentication of Equals ซึ่งอ้างว่าไม่เปิดเผยค่าแฮชของรหัสผ่าน
ดูเพิ่ม

ฟังก์ชันแปลงให้เป็นกุญแจ มักจะใช้วิธียืดกุญแจ
PBKDF2, bcrypt, scrypt, Argon2 เป็นขั้นตอนวิธียืดกุญแจที่ใช้กันอย่างแพร่หลาย
โรงพยาบาลพุทธชินราช พิษณุโลก

| โรงพยาบาลพุทธชินราช พิษณุโลก   Buddhachinaraj Phitsanulok Hospital |
| --- | --- |
กระทรวงสาธารณสุข เขตสุขภาพที่ 2


ภูมิศาสตร์
ที่ตั้ง: 90 ถนนศรีธรรมไตรปิฎก ตำบลในเมือง อำเภอเมืองพิษณุโลก จังหวัดพิษณุโลก, ประเทศไทย
พิกัด: 16°48′30″N 100°15′49″E﻿ / ﻿16.808436°N 100.263549°E﻿ / 16.808436; 100.263549
หน่วยงาน
ประเภท: ภูมิภาค
สังกัด: คณะแพทยศาสตร์ มหาวิทยาลัยนเรศวร   คณะแพทยศาสตร์ศิริราชพยาบาล มหาวิทยาลัยมหิดล
บริการสุขภาพ
จำนวนเตียง: 940 เตียง 
ประวัติ
ชื่อเดิม: โรงพยาบาลพิษณุโลก
เปิดให้บริการ: 20 พฤศจิกายน พ.ศ. 2483
ลิงก์
เว็บไซต์: www.budhosp.go.th/home/
โรงพยาบาลพุทธชินราช พิษณุโลก เป็นโรงพยาบาลหลักของจังหวัดพิษณุโลก ประเทศไทย และจัดอยู่ภายใต้กระทรวงสาธารณสุข (สธ.) ในฐานะโรงพยาบาลระดับภูมิภาค และเป็นสถาบันร่วมผลิตแพทย์ชั้นคลินิกแห่งแรกของคณะแพทยศาสตร์ มหาวิทยาลัยนเรศวร ตามโครงการร่วมผลิตแพทย์เพิ่มเพื่อชาวชนบท ซึ่งปัจจุบันได้ขยายสาขาอีกแห่งหนึ่งตั้งอยู่ที่บึงแก่งใหญ่ เรียกว่า ศูนย์การแพทย์ชินราชา
ศูนย์แพทยศาสตรศึกษาชั้นคลินิก

ศูนย์แพทยศาสตรศึกษาชั้นคลินิก โรงพยาบาลพุทธชินราช พิษณุโลก เป็นศูนย์แพทยศาสตรศึกษาชั้นคลินิก สังกัดโรงพยาบาลพุทธชินราช พิษณุโลก และเป็นสถาบันร่วมผลิตแพทย์แห่งแรกกับคณะแพทยศาสตร์ มหาวิทยาลัยนเรศวร โดยก่อตั้งเมื่อปี พ.ศ. 2537
ศูนย์แพทยศาสตรศึกษาชั้นคลินิก > ประวัติ

ตามมติคณะรัฐมนตรีเมื่อวันที่ 18 มกราคม พ.ศ. 2537 และมติคณะรัฐมนตรีเมื่อวันที่ 21 มีนาคม พ.ศ. 2538 ที่เห็นชอบให้กระทรวงสาธารณสุข ดำเนินโครงการร่วมผลิตแพทย์เพื่อชาวชนบท สำนักงานบริหารโครงการร่วมผลิตแพทย์เพิ่มเพื่อชาวชนบท สังกัดปลัดกระทรวงสาธารณสุข โดยกำหนดให้โรงพยาบาลพุทธชินราช พิษณุโลก สังกัดกระทรวงสาธารณสุข ทำหน้าที่เป็นสถาบันการศึกษาแพทยศาสตรศึกษาชั้นคลินิกร่วมกับคณะแพทยศาสตร์ มหาวิทยาลัยนเรศวร และมีการทำข้อตกลงเรื่องความร่วมมือในการร่วมผลิตแพทย์และบุคลากรสาธารณสุขระหว่างกระทรวงสาธารณสุขและทบวงมหาวิทยาลัย เมื่อวันที่ 9 สิงหาคม พ.ศ. 2538 โรงพยาบาลพุทธชินราช พิษณุโลก จึงได้เริ่มรับนิสิตแพทย์รุ่นแรกจำนวน 33 คน จากคณะแพทยศาสตร์ มหาวิทยาลัยนเรศวรตั้งแต่เดือน เมษายน พ.ศ. 2541 โดยทางโรงพยาบาลได้รับจัดสรรงบประมาณในส่วนของกระทรวงสาธารณสุข เป็นเงิน 555.68 ล้านบาท ประกอบด้วยอาคารเรียนรวม 1 หลัง และอาคารหอพักนิสิตแพทย์ 1 หลัง
ทั้งนี้ คณะแพทยศาสตร์ มหาวิทยาลัยนเรศวร ได้เข้ามาร่วมพัฒนาในด้านการจัดทำหลักสูตรรายวิชาและการพัฒนาอาจารย์แพทย์และบุคลากรร่วมกัน รวมทั้งการชี้แจงนโยบายด้านการประกันคุณภาพการศึกษาของมหาวิทยาลัยนเรศวร  ต่อมาได้มีคำสั่งแต่งตั้งผู้อำนวยการศูนย์แพทยศาสตรศึกษาชั้นคลินิก เป็นรองคณบดีฝ่ายคลินิก คณะแพทยศาสตร์  มหาวิทยาลัยนเรศวร มาจนถึงปัจจุบัน
ลักษณะพิเศษของ โครงการร่วมผลิตแพทย์เพิ่มเพื่อชาวชนบทก็คือ การคัดเลือกนักเรียนที่จบชั้นมัธยมศึกษาตอนปลายจากภูมิภาคและให้กลับไปทำงานที่ภูมิลำเนาเดิม เพื่อเป็นการกระจายโอกาสให้นักเรียนได้ศึกษาวิชาแพทยศาสตร์มากขึ้น เมื่อสำเร็จการศึกษาแล้วจะต้องปฏิบัติงานในภูมิลำเนาเดิมไม่น้อยกว่า 3 ปี หากไม่สามารถปฏิบัติตามสัญญาได้ จะต้องชดใช้ทุนให้แก่กระทรวงสาธารณสุขตามที่กำหนด
ศูนย์แพทยศาสตรศึกษาชั้นคลินิก > หลักสูตรการศึกษา

ปัจจุบัน ศูนย์แพทยศาสตรศึกษาชั้นคลินิก โรงพยาบาลพุทธชินราช พิษณุโลก จัดการเรียนการสอนในระดับชั้นคลินิก ตามหลักสูตรแพทยศาสตรบัณฑิต ของคณะแพทยศาสตร์ มหาวิทยาลัยนเรศวร ใน 1 หลักสูตร คือ
| ปริญญาตรี | สถาบันอุดมศึกษา |
| --- | --- |
 หลักสูตรแพทยศาสตรบัณฑิต ( พ.บ.) เก็บถาวร 2010-03-03 ที่ เวย์แบ็กแมชชีน:  มหาวิทยาลัยนเรศวร
ศูนย์แพทยศาสตรศึกษาชั้นคลินิก > ระยะเวลาในการศึกษา

ใช้ระยะเวลาในการศึกษาตลอดหลักสูตรรวม 6 ปี ดังนี้
| ระดับชั้น | สถานที่ศึกษา |
| --- | --- |
 ระดับชั้นเตรียมแพทยศาสตร์และชั้นปรีคลินิก (ชั้นปี 1 - 3)  ระดับชั้นคลินิก (ชั้นปี 4 - 6):  คณะแพทยศาสตร์ มหาวิทยาลัยนเรศวร  ศูนย์แพทยศาสตรศึกษาชั้นคลินิก โรงพยาบาลพุทธชินราช พิษณุโลก
ศูนย์แพทยศาสตรศึกษาชั้นคลินิก > การรับบุคคลเข้าศึกษาในหลักสูตรแพทยศาสตรบัณฑิต

โครงการร่วมผลิตแพทย์เพิ่มเพื่อชาวชนบท (CPIRD) ของคณะแพทยศาสตร์ มหาวิทยาลัยนเรศวร รับนักเรียนที่จบการศึกษาระดับมัธยมศึกษาตอนปลายในเขตพื้นที่บริการการศึกษาของมหาวิทยาลัยนเรศวร ได้แก่ จังหวัดพิษณุโลก ตาก เพชรบูรณ์ สุโขทัย อุตรดิตถ์ พิจิตร กำแพงเพชร นครสวรรค์ อุทัยธานี และพะเยา โดยนิสิตแพทย์กลุ่มนี้จะทำการเรียนชั้นคลินิกที่ศูนย์แพทยศาสตรศึกษาชั้นคลินิก โรงพยาบาลพุทธชินราช พิษณุโลก หรือศูนย์แพทยศาสตรศึกษาชั้นคลินิก โรงพยาบาลอุตรดิตถ์ เมื่อจบการศึกษาแล้วจะต้องทำงานใช้ทุนในจังหวัดภูมิลำเนาของตนเองเป็นเวลา 3 ปี โครงการนี้จะดำเนินการเปิดรับสมัครในช่วงประมาณเดือนกันยายนของทุกปี ตามประกาศรับตรงประจำปีของมหาวิทยาลัยนเรศวร
ดูเพิ่ม

บริการสุขภาพในประเทศไทย
โรงพยาบาลในประเทศไทย
แหล่งข้อมูลอื่น

เว็บไซต์ทางการ
โรงพยาบาลพุทธชินราช พิษณุโลก ที่เฟซบุ๊ก
| ด ค กโรงพยาบาลและสถาบันร่วมผลิตแพทย์แห่งคณะแพทยศาสตร์ มหาวิทยาลัยนเรศวร |
| --- | --- | --- |
| โรงพยาบาลมหาวิทยาลัย |  โรงพยาบาลมหาวิทยาลัยนเรศวร  |  |
| ศูนย์แพทยศาสตรศึกษาชั้นคลินิก |  โรงพยาบาลพิจิตร  โรงพยาบาลพุทธชินราช พิษณุโลก  โรงพยาบาลแพร่  โรงพยาบาลสมเด็จพระเจ้าตากสินมหาราช  โรงพยาบาลอุตรดิตถ์  |  |
พระราชานุสาวรีย์สมเด็จพระมหิตลาธิเบศร อดุลยเดชวิกรม พระบรมราชชนก และสมเด็จพระศรีนครินทราบรมราชชนนี ณ โรงพยาบาลพุทธชินราช พิษณุโลก
คณะแพทยศาสตร์ มหาวิทยาลัยนเรศวร
นิปปงบูโดกัง

| --- | --- |
日本武道館
บูโดกัง

th
ที่ตั้ง: 2-3 สวนคิตะโนะมารุ เขตชิโยดะ โตเกียว 102-8321 ประเทศญี่ปุ่น
พิกัด: 35°41′35.9″N 139°45′0.0″E﻿ / ﻿35.693306°N 139.750000°E﻿ / 35.693306; 139.750000
ขนส่งมวลชน: โตเกียวเมโทร/รถไฟใต้ดินโทเอ (ที่ คูดันชิตะ):  S สายชินจูกุ  T สายโทไซ  Z สายฮันโซมง 
เจ้าของ: มูลนิธินิปปงบูโดกัง
ความจุ: 14,471
ขนาดสนาม: สูง: 42 m (140 ft)
การก่อสร้าง
ก่อสร้าง: 1964
เปิดใช้สนาม: 3 ตุลาคม 1964; 60 ปีก่อน (1964-10-03)
ปรับปรุง: 2020
งบประมาณในการก่อสร้าง: 2,000 ล้านเยน
สถาปนิก: มาโมรุ ยามาดะ
ผู้รับเหมาหลัก: ทาเกนากะ คอร์เปอเรชัน
ด้านในสนาม
นิปปงบูโดกัง (ญี่ปุ่น: 日本武道館; โรมาจิ: Nippon Budōkan; แปลว่า: อาคารศิลปะการต่อสู้ญี่ปุ่น) หรือมักเรียกโดยย่อว่าบูโดกัง เป็นสนามกีฬาในร่ม ตั้งอยู่ในเขตชิโยดะ ใจกลางกรุงโตเกียว ประเทศญี่ปุ่น เป็นสนามกีฬาที่สำหรับจัดการแข่งขันกีฬาประเภทศิลปะป้องกันตัวโดยเฉพาะ เช่น คาราเต้ ยูโด มวยสากล เป็นต้น
นิปปงบูโดกังถูกสร้างขึ้นมาเพื่อรองรับการแข่งขันยูโด ในการแข่งขันกีฬาโอลิมปิกฤดูร้อน ครั้งที่ 18 ที่ญี่ปุ่นเป็นเจ้าภาพ ใช้ทุนสร้างสองพันล้านเยน และใช้เรื่อยมาจนปัจจุบัน โดยในโอลิมปิกฤดูร้อน 2020 สนามนี้จะกลับมาใช้แข่งขันยูโดอีกครั้ง
สำหรับในส่วนของมวยสากลอาชีพ ใช้เป็นสถานที่ชกชิงและป้องกันตำแหน่งแชมป์โลกของนักมวยญี่ปุ่นและนักมวยต่างชาติหลายครั้ง เช่น ยูริ อาร์บาชาค็อฟ–ฉัตรชัย สาสะกุล (ครั้งแรกในปี พ.ศ. 2538), วีระพล นครหลวงโปรโมชั่น–โฮซูมิ ฮาเซงาวะ (ครั้งแรกในปี ค.ศ. 2548), โฮซูมิ ฮาเซงาวะ–เฟร์นันโด มอนติเอล ในปี พ.ศ. 2553 เป็นต้น และใช้เป็นสถานที่แสดงคอนเสิร์ตและกิจกรรมอย่างอื่นด้วย มีความจุ 14,471 คน (ที่นั่งสนาม: 2,946, ชั้นหนึ่ง: 3,199, ชั้นสอง: 7,846, ที่ยืน: 480).
แหล่งข้อมูลอื่น

เว็บไซต์ทางการ (ในภาษาญี่ปุ่น)
แผนที่นิปปงบูโดกัง
1964 Summer Olympics official report. เก็บถาวร 2010-07-07 ที่ เวย์แบ็กแมชชีน Volume 1. Part 1. pp. 128–30.
สนามกีฬาในร่มฟู้เถาะ

| --- | --- |
ภาพถ่ายสนามกีฬาในร่ม

ที่ตั้ง: นครโฮจิมินห์, เวียดนาม
เจ้าของ: กรมวัฒนธรรมการกีฬาและการท่องเที่ยวในเมืองโฮจิมินห์
ความจุ: 5,000   ฟุตซอล: 3,300   คอนเสิร์ต: 7,000
การก่อสร้าง
ก่อสร้าง: 24 ธันวาคม 2543
เปิดใช้สนาม: 20 พฤศจิกายน ค.ศ. 2003 (2003-11-20)
งบประมาณในการก่อสร้าง: 119.4 พันล้านด่ง ($5.9 พันล้านด่ง ในปี 2544) (167.7 พันล้านด่ง ในปี 2557)
การใช้งาน
ฟุตซอลทีมชาติเวียดนาม ซีเกมส์ 2003 เอเชียนอินดอร์เกมส์ 2009
สนามกีฬาในร่มฟู้เถาะ (เวียดนาม: Nhà thi đấu Phú Thọ) เป็นสนามกีฬาในร่มอเนกประสงค์ตั้งอยู่ในเขต 11 ของนครโฮจิมินห์ ประเทศเวียดนาม โดยมีจุดประสงค์ในการสร้างคือเพื่อใช้ในการแข่งขันซีเกมส์ 2003 แต่ไม่ได้ยอมรับว่าเป็นสนามอย่างเป็นทางการ ปัจจุบันนี้สนามแห่งนี้ใช้เป็นสนามเหย้าของฟุตซอลทีมชาติเวียดนาม มีความจุ 5,000 ที่นั่งสำหรับการแข่งขันกีฬา ส่วนคอนเสิร์ตจะมีความจุสูงสุดถึง 8,000 ที่นั่ง
ประวัติ

สนามนี้ได้เริ่มสร้างพร้อมกับสนามซ้อมโดยรอบ ในปีพ.ศ. 2543 และเปิดให้บริการในวันที่ 20 พฤศจิกายน 2546 โดยมีหน้าที่หลักคือจักการแข่งขันกีฬา กิจกรรมความบันเทิง และนิทรรศการต่างๆ
กิจกรรม > กีฬา

| ปี | วันที่ | รายการแข่งขัน |
| --- | --- | --- |
| 2546 | ธันวาคม | ซีเกมส์ 2003 taekwondo events |
| 2548 | 22 พฤษภาคม – 4 มิถุนายน | ฟุตซอลชิงแชมป์เอเชีย 2005 |
| 2552 | 8–14 กรกฎาคม | อาเซียนฟุตซอลแชมเปียนชิพ 2009 |
| 2552 | 28 ตุลาคม – 7 พฤษจิกายน | กีฬาฟุตซอล เอเชียนอินดอร์เกมส์ 2009 |
| 2553 | 5–11 เมษายน | อาเซียนฟุตซอลแชมเปียนชิพ 2010 |
| 2555 | 9–11 | 2012 Asian Taekwondo Championships |
| 2557 | 30 เมษายน – 10พฤษภาคม | ฟุตซอลชิงแชมป์เอเชีย 2014 |
| 2560 | 20–30 กรกฎาคม | อาเซียนฟุตซอลแชมเปียนชิพ 2017 |
กิจกรรม > กิจกรรมความบันเทิง

| ปี | วันที่ | รายการ |
| --- | --- | --- |
| 2555 | 24 พฤศจิกายน | M LIVE MO.A 2012 in Vietnam (วันเดอร์เกิลส์, เจเจโปรเจกต์, San E, Huh Gak, ชิลเดรนออฟเอมไพร์) |
| 2557 | 10 สิงหาคม | 2NE1 All or Nothing World Tour (ทูเอนีวัน) |
| 2557 | 7 ธันวาคม | Saigon Comic Con |
| 2558 | 9 พฤษภาคม | Demi World Tour (เดมี โลวาโต) |
| 2559 | 28 สิงหาคม | มิสเวียดนาม 2016 |
| 2561 | 9 กันยายน | มิสเวียดนาม 2018 |
| 2563 | 20 พฤศจิกายน | มิสเวียดนาม 2020 |
| 2565 | 11 มกราคม | พิธีต้อนรับมิสแกรนด์อินเตอร์เนชันแนล 2021 – เหงียน ทุก ถวี่ เตียน |
| 2565 | 25 กันยายน | มิสแกรนด์เวียดนาม 2022 – รอบชุดประจำชาติ |
| 2565 | 28 กันยายน | มิสแกรนด์เวียดนาม 2022 – รอบเซมิไฟนอล |
| 2565 | 1 ตุลาคม | มิสแกรนด์เวียดนาม 2022 – รอบตัดสิน |
| 2565 | 23 ธันวาคม | มิสเวียดนาม 2022 |
| 2566 | 19 สิงหาคม | มิสแกรนด์เวียดนาม 2023 – รอบชุดประจำชาติ |
| 2566 | 23 สิงหาคม | มิสแกรนด์เวียดนาม 2023 – รอบพรีลิมมินารี |
| 2566 | 27 สิงหาคม | มิสแกรนด์เวียดนาม 2023 – รอบตัดสิน |
| 2566 | 2 กันยายน | D&E WORLD TOUR FANCON - [DElight PARTY] IN HO CHI MINH |
| 2566 | 20 ตุลาคม | มิสแกรนด์อินเตอร์เนชันแนล 2023 – รอบชุดประจำชาติ |
| 2566 | 22 ตุลาคม | มิสแกรนด์อินเตอร์เนชันแนล 2023 – รอบพรีลิมมินารี |
| 2566 | 25 ตุลาคม | มิสแกรนด์อินเตอร์เนชันแนล 2023 – รอบตัดสิน |
| 2566 | 28 ตุลาคม | The Grand Concert Engfa Live in Vietnam (อิงฟ้า วราหะ) |
ไมเคิล พูพาร์ต

| ไมเคิล พูพาร์ต |
| --- | --- |
ชื่อเกิด: มิเชล ชัยโรจน์ พูพาร์ต
เกิด: 16 ตุลาคม พ.ศ. 2512 ประเทศสวิตเซอร์แลนด์
เสียชีวิต: 16 มกราคม พ.ศ. 2565 (52 ปี) เขตลาดพร้าว กรุงเทพมหานคร ประเทศไทย
ส่วนสูง: 187 เซนติเมตร
อาชีพ: นักแสดง นายแบบ พิธีกร
ปีที่แสดง: พ.ศ. 2538–2547
ฐานข้อมูล
IMDb
ThaiFilmDb
มิเชล ชัยโรจน์ พูพาร์ต เป็นที่รู้จักในชื่อ ไมเคิล พูพาร์ต (16 ตุลาคม พ.ศ. 2512 – 16 มกราคม พ.ศ. 2565) ชื่อเล่น โอ๋ เป็นนักแสดงลูกครึ่งชาวไทย-เบลเยี่ยม และเป็นพี่ชายโอลิเวอร์ พูพาร์ต มีหลานชายคือชัยพล จูเลียน พูพาร์ตซึ่งทั้งน้องชายและหลานชายเป็นนักแสดงเช่นกัน บิดาเป็นชาวเบลเยียม กับมารดาเป็นคนไทย เกิดที่ประเทศสวิตเซอร์แลนด์ จนอายุได้ 3 ปี จึงย้ายมาอยู่ประเทศไทยจนถึงอายุ 14 ปี จึงไปศึกษาต่อที่ประเทศนิวซีแลนด์ ศึกษาทางด้านบริหารธุรกิจโฆษณาจากไครสต์เชิร์ช ประเทศนิวซีแลนด์ จากนั้นศึกษาต่อด้านการถ่ายภาพอีก 2 ปีที่เมืองเวลลิงตัน ประเทศนิวซีแลนด์ ปัจจุบันแต่งงานแล้วมีลูกสาว 1 คน
มีผลงานโฆษณาที่สร้างชื่อ เป็นงานโฆษณาเครื่องสำอางยี่ห้องหนึ่ง ที่ถ่ายคู่กับสินิทรา บุณยศักดิ์ มีผลงานถ่ายแบบ ผลงานละครโทรทัศน์เช่นเรื่อง เมียรายวัน ,คู่รัก, รังหนาว เป็นต้น ส่วนผลงานแสดงภาพยนตร์ แสดงเรื่อง 303 กลัว กล้า อาฆาต รับบทเป็นบาทหลวงวิวัฒน์
ผลงานละคร

2538 สามใบไม่เถา (ช่อง 3) รับบท เวทย์
2538 แหวนทองเหลือง (ช่อง UTV)
2538 วิวาห์ วิวาท (ช่อง 3)
2538 เมียรายวัน  (ช่อง 5)
2538 เติมรักให้เต็ม (ช่อง 7)
2539 รักเร่ เร่ร้างรัก (ช่อง 7)
2539 คู่รัก (ช่อง 3)
2539 สันติบาล (ช่อง 5)
2539 เสน่หา (ช่อง 3)
2540 ชุมทางเขาชุมทอง (ช่อง 5)
2540 เลือดรัก เลือดริษยา (ช่อง 3)
2540 ชมรมขนหัวลุก FRIDAY ตอน นกแสก (ช่อง 5)
2540 สาวใช้ไฮเทค รับบท ดนุ  (ช่อง 3)
2541 อย่าลืมฉัน รับบท เอื้อ รัตนชาติ (ช่อง 7)
2541 ความรักกับเงินตรา (ช่อง 3)
2541 พ่อจอมยวน แม่จอมยุ่ง (ช่อง 3)
2541 ระเบิดเถิดเทิง ตอน หนูอาละวาด (ช่อง 5)
2541 ดวงใจกระซิบรัก (ช่อง 3)
2541 พ่อม่ายทีเด็ด (ช่อง 7)
2542 รังหนาว (ช่อง 3)
2543 มณีหยาดฟ้า รับบท เจ้าชายวาริท (ช่อง 3)
2543 ดอกรักบานหลังฝน (ช่อง 3)
2543 มัสยา (ช่อง 7)
2543 ลูกไม้ไกลต้น รับบท ธัชชัย (ช่อง 7)
2543 เขาวานให้หนูเป็นสายลับ รับบท เอก (ช่อง 3)
2543 ระเริงไฟ รับบท กสิณ (ช่อง 3)
2544 แรงเงา รับบท ณัฐดนัย (ดนัย) (ช่อง 3)
2544 อุบัติที่...หัวใจ (ช่อง 3)
2545 นิราศสองภพ รับบท ทุติยะ รับเชิญ (ช่อง 3)
2546 ก็ว่าจะไม่รัก รับบท หมอลัทธิ (ช่อง 3)
2547 ตุ๊กตาโรงงาน (ช่อง 3)
2547 เจ้าสาวสลัม (ช่อง 3)
2564 รักนอกกรอบ (ช่อง 3) (ฉายออนไลน์)
ผลงานละคร > ภาพยนตร์

2536 กล้ากล้าหน่อย อย่ากร่อยนัก
2541 303 กลัว กล้า อาฆาต รับบท บราเธอร์
2551 โลงต่อตาย
ผลงานละคร > มิวสิกวิดีโอ

•  หยุดตรงนี้ที่เธอ ของ ฟอร์ด สบชัย ไกรยูรเสน
ไว้ใจ ของ อำพล ลำพูน
ทำใจไม่ได้ ของอิทธิ พลางกูร
รักเธอตลอดเวลา ของ อริสมันต์ พงษ์เรืองรอง
การเสียชีวิต

หลังป่วยด้วยโรคกล้ามเนื้ออ่อนแรง และภาวะซึมเศร้ามานานกว่า 2 ปี เมื่อวันที่ 16 มกราคม พ.ศ. 2565 เวลา 11.30 น. ไมเคิล พูพาร์ต ได้ตัดสินใจใช้อาวุธปืนลูกโม่ ขนาด .22 ยิงตัวเองเสียชีวิต ณ บ้านพักในซอยนาคนิวาส 5 แขวงลาดพร้าว เขตลาดพร้าว กรุงเทพมหานคร สิริอายุ 52 ปี
ซิรีแอก

ซิรีแอก แฮร์ริส (อังกฤษ: Cyriak Harris; เกิดวันที่ 19 กันยายน ค.ศ. 1974) รู้จักกันในชื่อ ซิรีแอก (Cyriak, /ˈsɪriæk/) และในชื่อผู้ใช้ใน B3ta ว่า มิวเทตด์มอนตี (Mutated Monty) เป็นนักวาดภาพแอนิเมชันและนักแต่งเพลงฟรีแลนซ์ชาวอังกฤษ เขาเป็นที่รู้จักจากเว็บแอนิเมชันสั้นที่ดูเหนือจริงและแปลกประหลาดพร้อมกับวิธีเล่นกับปรากฏการณ์โดรสต์
แอนิเมชัน

ซิรีแอกมีส่วนร่วมในเว็บไซต์ B3ta ของอังกฤษมาตั้งแต่ ค.ศ. 2004
บัญชียูทูบของซิรีแอกที่มีชุดรวมแอนิเมชันของเขา ซึ่งเป็นที่โด่งดังผ่านโลกบล็อก (blogosphere) และถูกอ้างอิงโดย Eliot Van Buskirk จากไวร์เอ็ด ในฐานะนักวาดภาพแอนิเมชันฟรีแลนซ์ เขาได้ทำเว็บไซต์แบ่งปันวิดีโอของซูโมทีวี และมิวสิกวิดีโอของแกรนด์โปโปฟุตบอลคลับ และกลุ่มอื่น ๆ
ซิรีแอกได้กำกับมิวสิกวิดีโอหลายอัน เช่น "Cirrus" ของโบโนโบใน ค.ศ. 2013  "Ratchet" ของบล็อกปาร์ตี "Putty Boy Strut" ของฟลายอิงโลตัสใน ค.ศ. 2014 “Meowpurrdy” ของรันเดอะเจเวิลส์ใน ค.ศ. 2016 และ"The Existential Threat" ของสปาร์กใน ค.ศ. 2020
ดนตรีกับกิจกรรมอื่น

ก่อนที่ซิรีแอกจะทำแอนิเมชัน เขาเคยแต่งเพลงแบบเหนือจริงเป็นจำนวนมาก โดยใช้เอฟแอลสตูดิโอ
ในเดือนกันยายน ค.ศ. 2019 เขาตีพิมพ์หนังสือระดมทุนสาธารณะบางส่วนที่มีชื่อว่า Horse Destroys the Universe
รางวัลและการรับรู้

ในวันที่ 3 ธันวาคม ค.ศ. 2009 ในการแข่งขันอีสตริงประจำปี 2009 โดยช่องอี4 มีการประกาศว่าซิรีแอกเป็นผู้ชนะด้วยวิดีโอ Recursive Culture ซึ่งได้รับเงิน 5,000 ปอนด์
ใน ค.ศ. 2006 เขายังได้รับการกล่าวถึงเป็นพิเศษจากการแข่งขันโฟโตช็อปโดย คลิก
ข้อโต้แย้ง

ใน ค.ศ. 2016 ซิรีแอกกล่าวหาแมคโดนัลด์ว่าโฆษณาของร้านค้าลอกเลียนวิดีโอ "cows & cows & cows" ของเขา ซึ่งมีผู้ชมมากกว่า 37 ล้านครั้ง ท้ายที่สุดโฆษณานี้ถูกลบออกไปแล้ว
แหล่งข้อมูลอื่น

Cyriak's website
Cyriak ที่ยูทูบ
ซิรีแอก ที่อินเทอร์เน็ตมูวีเดตาเบส
Mutated Monty ที่ยูทูบ
| ฐานข้อมูลการควบคุมรายการหลักฐาน  |
| --- | --- |
นานาชาติ:  ISNI  VIAF 
ประจำชาติ:  เนเธอร์แลนด์ 
ศิลปิน:  มิวสิกเบรนซ์
บาปเจ็ดประการ

ภาพเชิงเปรียบเทียบของหัวใจมนุษย์ที่มีบาปเจ็ดประการ ซึ่งแสดงเป็นสัตว์ชนิดต่าง ๆ (ตามเข็มนาฬิกา: คางคก = โลภะ; งู = ริษยา; สิงโต = โทสะ; หอยทาก = เกียจคร้าน; หมู = ตะกละ; แพะ = ราคะ; นกยูง = อัตตา หรือ เย่อหยิ่ง).
บาป 7 ประการ (อังกฤษ: seven deadly sins) หรือบาปต้น (อังกฤษ: cardinal sins) เป็นหลักคำสอนของศาสนาคริสต์นิกายโรมันคาทอลิคในอดีตกาล ให้มนุษย์ไม่ทำตามสัญชาตญาณของตนมากจนเกินไป ทางศาสนาคริสต์ได้แบ่งบาปออกเป็น 2 ประเภทคือ แบบที่สามารถยกโทษให้ได้ และ แบบรุนแรง ในต้นศตวรรษที่ 14 หลักคำสอนนี้เป็นที่นิยมในหมู่ศิลปิน (หรือแม้กระทั่งในปัจจุบัน) ผลงานศิลปะมากมายที่สื่อถึงบาป 7 ประการแพร่ไปทั่ววัฒนธรรมต่างๆทั่วโลก
เขาชนไก่

สำหรับความหมายอื่น ดูที่ เขาชนไก่ (แก้ความกำกวม)
เขาชนไก่ ตำบลลาดหญ้า อำเภอเมืองกาญจนบุรี จังหวัดกาญจนบุรี
เขาชนไก่ เป็นเขาในหมู่ที่ 6 บ้านท่าหว้า ตำบลลาดหญ้า อำเภอเมืองกาญจนบุรี จังหวัดกาญจนบุรี มีความสูง 265 เมตร เป็นเขาโดด มองเห็นชัดอยู่ทางด้านเหนือของเมืองกาญจนบุรี บริเวณนั้นเป็นที่ตั้งของค่ายฝึกเขาชนไก่ของกรมรักษาดินแดน
ชื่อ

ชื่อ "เขาชนไก่" เชื่อว่าเป็นบ้านเดิมของขุนไกร พ่อของขุนแผน เป็นสถานที่ที่นางทองประศรี แม่ของขุนแผนพาขุนแผนหรือพลายแก้ว เมื่อครั้งยังเด็กมาหลบราชภัย เข้ามาตั้งรกรากอยู่ที่ "ดอนเขาชนไก่" บนยอดเขาชนไก่มีลานกว้าง มีหลักหินแสดงบริเวณอยู่ เชื่อกันว่าเป็นลานชนไก่ของขุนแผน หลังเข้ารับราชการขุนแผนได้รับการเลื่อนตำแหน่งขึ้นเป็นเจ้าเมืองกาญจนบุรีหรือพระสุรินทฦๅชัย ชาวบ้านจึงได้สร้างศาล "เจ้าพ่อเขาชนไก่" ขึ้นมาสักการะ
ชื่อ "เขาชนไก่" ปรากฏอยู่ในนิทานตาม่องล่าย ระบุว่าเป็นที่เกิดจากไก่ของตาเพชรเพื่อนตามองหล้าย ไปต่อสู้กันบริเวณดังกล่าว
ประวัติศาสตร์

ในรัชสมัยพระบาทสมเด็จพระพุทธยอดฟ้าจุฬาโลกมหาราช ระหว่างสงครามเก้าทัพซึ่งเป็นสงครามเต็มรูปแบบครั้งสุดท้ายระหว่างไทยกับพม่า พม่าได้ยกกองกำลังมาทั้งหมด 9 ทัพ ซึ่งหนึ่งในทัพนั้นเดินทางเข้ามาทางทุ่งลาดหญ้า เขาชนไก่นั้นถูกใช้เป็นที่ตั้งและดูการเคลื่อนไหวของพม่า ซึ่งในเวลาว่างนั้นทหารไทยก็เอาไก่มาชนกัน จึงเป็นที่มาของชื่อ เขาชนไก่ บริเวณยอดเขาประดิษฐานศาลพระบาทสมเด็จพระพุทธยอดฟ้าจุฬาโลกมหาราช
ในการรบที่ลาดหญ้าครั้งนั้น สมเด็จพระบวรราชเจ้ามหาสุรสิงหนาททรงให้ออกญามหาโยธาคุมทหารมอญ 3,000 คน เป็นกองหน้าไปตั้งสกัดข้าศึกที่ด่านกรามช้าง ส่วนทัพใหญ่ตั้งค่ายมั่นที่ทุ่งลาดหญ้าตรงช่องสะเดาใกล้กับเขาชนไก่ และยังทรงให้ตั้งค่ายอีกค่ายหนึ่งที่ปากแพรก (ปัจจุบันอยู่ในบริเวณตัวเมืองกาญจนบุรี) จึงถือได้ว่าบริเวณเขาชนไก่เป็นยุทธศาสตร์การรบที่สำคัญแห่งหนึ่งในประวัติศาสตร์ไทย
แหล่งโบราณคดีเขาชนไก่

บริเวณแหล่งโบราณคดีพบหลักฐานทางโบราณคดีตั้งแต่สมัยก่อนประวัติศาสตร์ คือสมัยหินเก่าและหินกลางหรือวัฒนธรรมฮหว่าบิ่ญ และหลักฐานทางโบราณคดีสมัยประวัติศาสตร์ตั้งแต่สมัยอยุธยาถึงรัตนโกสินทร์ตอนต้น โดยเฉพาะในครั้งสงคราม 9 ทัพ พ.ศ. 2328 จึงพบโบราณวัตถุหลายประเภทกระจายอยู่โดยทั่วไปและยังพบเจดีย์โบราณทรงระฆังคว่ำฐานเหลี่ยมแบบกรุงศรีอยุธยาตอนปลายอยู่บนยอดเขาชนไก่
จากการสำรวจพบหลักฐานทางโบราณคดีดังนี้ เครื่องมือหินกะเทาะแบบสับตัด ทำจากหินกรวดแม่น้ำ เครื่องมือหินกะเทาะใช้คม 2 ด้านเป็นแบบเครื่องมือสำหรับขูด เครื่องมือหินกะเทาะแบบขวานสั้น เครื่องมือหินกะเทาะใช้ปลายสำหรับขุด นอกจากนั้นยังพบหลักฐานสมัยประวัติศาสตร์เช่น โซ่คล้องช้างทำด้วยสำริด กล้องยาสูบสมัยอยุธยา ลูกปัดแก้ว และแหวนทองหัวพลอย เป็นต้น
เบน ฟอสเตอร์ (นักฟุตบอล)

เบน แอนโทนี ฟอสเตอร์ (อังกฤษ: Ben Anthony Foster; เกิดวันที่ 3 เมษายน ค.ศ. 1983) เป็นอดีตนักฟุตบอลอาชีพชาวอังกฤษ โดยลงเล่นในตำแหน่งผู้รักษาประตู
ฟอสเตอร์ลงเล่นครั้งแรกในปี ค.ศ. 2001 กับสโตกซิตี อย่างไรก็ตาม เขาไม่ได้ลงเล่นให้กับสโมสรเลย เพราะถูกปล่อยยืมตัวให้กับบริสตอลซิตี, ทิฟเวอร์ตันทาวน์, สแตฟฟอร์ดเรนเจอร์, คิดเดอร์มินสเตอร์ และเรกซัม ต่อมาเขาย้ายไปแมนเชสเตอร์ยูไนเต็ดเมื่อเดือนกรกฎาคม ค.ศ. 2005 แต่ก็ถูกปล่อยยืมตัวไปวอตฟอร์ดถึงสองฤดูกาลติดต่อกัน เขาลงเล่นให้กับแมนเชสเตอร์ยูไนเต็ดรวม 23 นัดทุกรายการ ต่อมาในเดือนพฤษภาคม ค.ศ. 2010 ฟอสเตอร์ย้ายไปเบอร์มิงแฮมซิตี ซึ่งเขาก็เป็นผู้เล่นในชุดชนะเลิศฟุตบอลลีกคัพ ฤดูกาล 2010–11 อีกด้วย แต่หลังจากที่เบอร์มิงแฮมซิตีตกชั้นสู่แชมเปียนชิปในปลายฤดูกาล ฟอสเตอร์ก็ถูกปล่อยยืมตัวไปเวสต์บรอมมิชอัลเบียน และย้ายแบบถาวรในเดือนมิถุนายน ค.ศ. 2012
ในนามทีมชาติ เขาลงเล่นให้อังกฤษนัดแรก เดือนกุมภาพันธ์ ค.ศ. 2007 นัดที่พบกับสเปน แม้ว่าเขาจะประกาศเลิกเล่นทีมชาติในเดือนพฤษภาคม ค.ศ. 2011 เขากลับมาลงเล่นอีกครั้งในเดือนกุมภาพันธ์ ค.ศ. 2013 และติดทีมชาติในการแข่งขันฟุตบอลโลก 2014 ที่ประเทศบราซิล
เกียรติประวัติ > สโมสร

เรกซัม
ฟุตบอลลีกโทรฟี: 2004–05
วอตฟอร์ด
ฟุตบอลลีกแชมเปียนชิป รอบเพลย์ออฟ: 2005–06
เอฟเอคัพ รองชนะเลิศ: 2018–19
แมนเชสเตอร์ยูไนเต็ด
ฟุตบอลลีกคัพ: 2008–09, 2009–10
เบอร์มิงแฮมซิตี
ฟุตบอลลีกคัพ: 2010–11
เกียรติประวัติ > รางวัลส่วนตัว

ผู้เล่นยอดเยี่ยมประจำฤดูกาลของวอตฟอร์ด: 2006–07
รางวัลแอลัน ฮาร์เดเกอร์: 2009, 2011
ผู้เล่นยอดเยี่ยมประจำฤดูกาลของเบอร์มิงแฮมซิตี: 2010–11
ผู้เล่นยอดเยี่ยมของทีมประจำฤดูกาลของเบอร์มิงแฮมซิตี: 2010–11
ผู้เล่นยอดเยี่ยมประจำฤดูกาลของผู้สนับสนุนเวสต์บรอมมิชอัลเบียน: 2011–12, 2013–14
ผู้เล่นยอดเยี่ยมของทีมประจำฤดูกาลของเวสต์บรอมมิชอัลเบียน: 2011–12, 2013–14
London Football Awards Goalkeeper of the Year: 2019
ยูทูบ

ฟอสเตอร์มีช่องยูทูบของตัวเองชื่อ "The Cycling GK" ซึ่งเขาจะโพสต์วิดีโอการขี่จักรยานและวิดีโอบล็อกเกี่ยวกับการแข่งขันของสโมสรวอตฟอร์ด ซึ่งบางครั้งรวมถึงวิดีโอจากกล้องโกโปรถ่ายมุมมองเกมจากหลังประตูด้วย